**Ministru kabineta noteikumu projekta "Grozījumi Ministru kabineta 2019. gada 15. janvāra noteikumos Nr. 46 "Valsts vienotā jurista profesionālās kvalifikācijas eksāmena kārtība"" sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Projekta mērķis ir risināt fizisko personu datu apstrādes un eksāmena jautājumu un uzdevumu (kāzusu) izstrādes un neizpaušanas jautājumus, kā arī paredzēt mehānismu, kādā komisijas darbā piedalīsies tiesneši. Projektā ir ietverts fizisko personu datu apstrādes regulējums, paredzēts, ka tieslietu ministrs var uzaicināt darbam komisijā tiesu sistēmas institūciju pārstāvjus, kā arī paredzēta komisijas priekšsēdētāja vietnieku iesaiste eksāmena jautājumu un uzdevumu (kāzusu) izstrādē.  Projekts stāsies spēkā vispārējā kārtībā. |

|  |  |  |  |  |
| --- | --- | --- | --- | --- |
| **I. Tiesību akta projekta izstrādes nepieciešamība** | | | | |
| 1. | | Pamatojums | | Tieslietu ministrijas iniciatīva. |
| 2. | | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | | Ministru kabineta 2019. gada 15. janvāra noteikumi Nr. 46 "Valsts vienotā jurista profesionālās kvalifikācijas eksāmena kārtība" (turpmāk – eksāmena noteikumi) stājušies spēkā 2019. gada 22. janvārī un pirmais valsts vienotais jurista profesionālās kvalifikācijas eksāmens (turpmāk – eksāmens) plānots 2021. gada vasarā. Ņemot vērā to, ka šis būs pirmais valsts vienotais eksāmens, eksāmena organizēšanas laikā ir konstatēti vairāki problēmjautājumi, par kuriem nebija zināms eksāmena noteikumu izstrādes laikā. Lai risinātu konstatētos problēmjautājumus, ir izstrādāts Ministru kabineta noteikumu projekts "Grozījumi Ministru kabineta 2019. gada 15. janvāra noteikumos Nr. 46 "Valsts vienotā jurista profesionālās kvalifikācijas eksāmena kārtība"" (turpmāk – projekts).  [1] Eksāmena laikā paredzēts pārbaudīt studējošo zināšanas un prasmes eksāmena noteikumu 24. punktā minētajās jomās. Eksāmena noteikumu 24. punktā minētās jomas ir noteiktas atbilstoši jurista profesijas standartam. Eksāmena vērtēšanu veic komisija, līdz ar to komisijas locekļiem ir jābūt visaptverošām zināšanām tiesību zinātnē. Eksāmena noteikumu 10. punkts paredz, ka darbam komisijā izvirza augstskolas pārstāvi, kurš ir ieguvis doktora grādu tiesību zinātnē un ir ievēlēts akadēmiskajā amatā vai ievēlēts akadēmiskajā amatā vismaz piecus gadus. Proti, no minētā regulējuma izriet, ka augstskolas var izvirzīt darbam komisijā:  - personu, kura ir ieguvusi doktora grādu tiesību zinātnē un ir ievēlēta akadēmiskā amatā;  - personu, kura ir ievēlēta akadēmiskā amatā vismaz piecus gadus.  Eksāmena noteikumu 10. punktā ietvertā regulējuma mērķis bija ļaut augstskolām izvirzīt darbam komisijā arī tos pasniedzējus, kam nav doktora grāda tiesību zinātnē, taču tie jau ilgstoši strādā attiecīgajās studiju programmās, līdz ar to tiem ir pietiekama profesionālā pieredze. Vienlaikus minētā regulējuma mērķis nav bijis pieļaut, ka augstskolas darbam komisijā izvirza tādas personas, kurām nav augstākās izglītības tiesību zinātnē. Uzsākot darbu pie eksāmena organizēšanas, Tieslietu ministrija lūdza augstskolas deleģēt pārstāvjus darbam komisijā. Viena augstskola ir izvirzījusi pārstāvi, kuram nav doktora grāda tiesību zinātnē, bet ir doktora grāds citā zinātnes nozarē. Ņemot vērā to, ka konkrētā persona ir ievēlēta akadēmiskā amatā vismaz piecus gadus, formāli tā atbilst eksāmena noteikumu 10. punktā izvirzītajām prasībām augstskolas pārstāvjiem darbam komisijā. Taču eksāmena mērķis ir pārbaudīt studējošo zināšanas, prasmes un kompetences tiesību zinātnē, līdz ar to visiem komisijas locekļiem ir jābūt ieguvušiem augstāko izglītību tiesību zinātnē.  Ņemot vērā minēto, projekta 1. punkts paredz precizēt eksāmena noteikumu 10. punktu, skaidri nosakot, ka augstskolu pārstāvjiem ir jābūt augstākajai izglītībai tiesību zinātnē: doktora grādam tiesību zinātnē vai jurista profesionālajai kvalifikācijai.  [2] Eksāmena noteikumu 12. punkts paredz, ka komisijā iekļauj Ģenerālprokuratūras un juridisko nozari pārstāvošo profesionālo organizāciju – Latvijas Zvērinātu advokātu padomes, Latvijas Zvērinātu notāru padomes, Latvijas Zvērinātu tiesu izpildītāju padomes un Latvijas Tiesnešu biedrības – pārstāvjus. Tieslietu ministrija, gatavojoties pirmajam eksāmenam, aicināja minētās institūcijas deleģēt pārstāvjus darbam komisijā. Latvijas Tiesnešu biedrība informēja Tieslietu ministriju, ka tā neredz iespēju deleģēt pārstāvjus darbam komisijā, jo Latvijas Tiesnešu biedrība ir brīvprātīga tiesnešu apvienība, kurā neietilpst visi tiesneši. Ņemot vērā to, ka tiesneši ir viena no juridiskajām profesijām un ir būtiski, ka komisijā ir pārstāvētas visas juridiskās profesijas, kuru pamatprasības ir iegūta jurista profesionālā kvalifikācija, ir nepieciešams paredzēt mehānismu, kādā tiesneši varētu piedalīties komisijā. Ņemot vērā minēto, projekta 2. punkts paredz noteikt, ka komisijā var tikt iekļauti tiesu sistēmas institūciju pārstāvji, tādējādi nenosakot konkrētu institūciju, kura deleģēs tiesnešus darbam komisijā, jo šobrīd nav skaidrs, kura institūcija to būtu gatava darīt, kā arī tiesu sistēmas institūciju ir daudz.  Vienlaikus projekta 2. punktā paredzēts noteikt, ka tieslietu ministrs darbam komisijā var uzaicināt arī starptautisko institūciju pārstāvjus, kas varētu nebūt no tiesu sistēmas institūcijām, piemēram, Eiropas Komisijas. No šīm institūcijām būs iespējams piesaistīt starptautisko tiesību speciālistus. Papildus uzsverams, ka tiks uzaicināti tikai tie pārstāvji, kuri juridisko izglītību ieguvuši Latvijā, kas saistīts ar to, ka eksāmenā tiek pārbaudītas zināšanas un prasmes atbilstoši jurista profesijas standartam.  Ņemot vērā to, ka no projekta svītrota tiesnešus pārstāvošā profesionālā organizācija – Latvijas Tiesnešu biedrība –, un Ģenerālprokuratūra un tiesu sistēmas institūcijas nav uzskatāmas par juridisko nozari pārstāvošajām profesionālajām organizācijām, vienlaikus precizēti citi eksāmena noteikumu punkti, kuros šobrīd minēta Ģenerālprokuratūra un juridisko nozari pārstāvošās organizācijas (projekta 4. un 8. punkts).  [3] Saskaņā ar eksāmena noteikumu 9. punktu eksāmena komisijas sastāvā būs 45 komisijas locekļi un saskaņā ar eksāmena noteikumos paredzēto komisija sagatavo eksāmena jautājumus un uzdevumus (kāzusus). Lai samazinātu konkrētu eksāmena jautājumu izpaušanas risku, eksāmena noteikumu 30. punktā ir paredzēts, ka konkrētu eksāmena jautājumu izvēlē nepiedalās tie komisijas locekļi, kas ir deleģēti no augstskolām un kas deleģēti no citām eksāmena noteikumos minētajām institūcijām, bet strādā augstskolu attiecīgajās studiju programmās. Vienlaikus eksāmena noteikumu 28. punktā ir paredzēts, ka visus iespējamos eksāmena jautājumus apstiprina komisijas sēdē. Proti, komisijas locekļi izstrādās lielāku skaitu jautājumu nekā nepieciešams un tos visus apstiprinās komisijas sēdē. Tādējādi visi iespējamie eksāmena jautājumi būs zināmi visiem eksāmena komisijas locekļiem, kas var palielināt eksāmena jautājumu izpaušanas risku. Lai samazinātu eksāmena jautājumu un uzdevumu (kāzusu) izpaušanas riskus, projektā paredzēta komisijas priekšsēdētāja vietnieku atbildība par eksāmena jautājumu un uzdevumu (kāzusu) izstrādi eksāmena noteikumu 24. punktā minētajās jomās. Proti, eksāmena noteikumu 24. punkts paredz piecas jomas, kurās jāpārbauda studējošo zināšanas un prasmes. Līdz ar to projekta 4. punkts paredz, ka tiks ievēlēti pieci komisijas priekšsēdētāja vietnieki, proti, pa vienam katrā no eksāmena noteikumu 24. punktā minētajām jomām. Eksāmena noteikumu 13. punkts paredz, ka komisiju veido tā, lai tajā vienādā skaitā būtu pārstāvētas visas eksāmena noteikumu 24. punktā minētās jomas. Tā kā komisijā būs 45 komisijas locekļi, katrā no jomām būs deviņi speciālisti. Eksāmena noteikumu 26. punkts šobrīd paredz, ka eksāmena jautājumu un uzdevumu (kāzusu) sagatavošanu nodrošina komisijas priekšsēdētājs. Savukārt projekta 6. punktā ietvertais regulējums noteiks, ka katrs komisijas priekšsēdētāja vietnieks organizēs eksāmena jautājumu un uzdevumu (kāzusu) izstrādi tajā eksāmena noteikumu 24. punktā minētajā jomā, kurā tas ir ievēlēts. Proti, eksāmena jautājumus un uzdevumus (kāzusus) katrā jomā izstrādās attiecīgās jomas speciālisti, kuru darbu organizēs attiecīgās jomas komisijas priekšsēdētāja vietnieks. Projekta 7. punktā paredzēts, ka komisijas priekšsēdētāja vietnieki sagatavotos eksāmena jautājumus un uzdevumus (kāzusus) iesniegs komisijas priekšsēdētājam. No paredzētā regulējuma izriet, ka katras eksāmena noteikumu 24. punktā minētās jomas speciālisti zinās tikai konkrētās jomas eksāmena jautājumus un uzdevumus (kāzusus). Vienlaikus, kad saskaņā ar eksāmena noteikumu 30. punktā noteikto tiks apstiprināti konkrētie eksāmena jautājumi, tos apstiprinās komisijas priekšsēdētājs, tā vietnieki un tie eksāmena noteikumos minēto institūciju pārstāvji, kas nepiedalās studiju programmas īstenošanā augstskolā. Savukārt eksāmena uzdevumu (kāzusu) apstiprināšana nav paredzēta, jo katrā eksāmena noteikumu 24. punktā minētajā jomā tiks izstrādāts viens uzdevums (kāzuss), ņemot vērā to, ka uzdevuma (kāzusa) risināšanas ceļā jāpārbauda vispusīgās attiecīgās jomas zināšanas, prasmes un kompetences un vairāku uzdevumu (kāzusu) izstrāde būs pārmērīgs slogs komisijas locekļiem.  Projekta 6. un 7. punktā ietvertais regulējums paredz efektīvāku mehānismu, kādā tiks nodrošināta eksāmena jautājumu izstrāde un apstiprināšana. Vienlaikus vairs netiek paredzēts, ka visus iespējamos eksāmena jautājumus apstiprina komisijas sēdē. Šāda kārtība pēc būtības nebūtu efektīva, ņemot vērā to, ka svarīgi ir, lai katras jomas speciālisti apstiprina eksāmena jautājumus tā pārstāvētajā jomā. Savukārt informētība par citu jomu speciālistu sagatavotajiem jautājumiem tikai palielina eksāmena jautājumu izpaušanas risku.  Ņemot vērā to, ka projekta 6. un 7. punkts paredz, ka komisijas priekšsēdētājam ir vairāki komisijas priekšsēdētāja vietnieki, nepieciešams precizēt regulējumu, kas paredz komisijas priekšsēdētāja vietnieka ievēlēšanu un komisijas priekšsēdētāja aizvietošanu. Projekta 4. punktā ir paredzēts, ka ievēlēti tiek pieci komisijas priekšsēdētāja vietnieki un vienlaikus tiek paredzēts, ka jānosaka secība, kādā tie aizvieto komisijas priekšsēdētāju viņa prombūtnes laikā, līdz ar to ar projekta 3. punktu precizēts eksāmena noteikumu 14. punkts, uzsverot, ka tiks ievēlēti vairāki komisijas priekšsēdētāja vietnieki. Savukārt projekta 5. punktā ietverts noteikums, ka komisijas priekšsēdētāju viņa prombūtnes laikā aizvieto attiecīgais komisijas priekšsēdētāja vietnieks, kuram pēc noteiktās secības tas būt jādara. Šāda kārtība ir noteikta, jo komisijas priekšsēdētājam būs pieci vietnieki, un nebūs skaidrs, kurš no vietniekiem viņu aizvietos prombūtnes laikā, kā arī kā tiks izlemts, kurš viņu aizvietos.  Vienlaikus ar projekta 9. punktu paredzēts papildināt eksāmena noteikumus, nosakot komisijas locekļu atbildību par informācijas, kas saistīta ar eksāmena norises kārtību un eksāmena jautājumu un uzdevumu (kāzusu) izstrādi, neizpaušanu. Projekta 9. punktā ietvertais regulējums paredz komisijas locekļiem aizliegumu izpaust jebkādu informāciju, nevis tikai sagatavotos eksāmena jautājumus un uzdevumus (kāzusus). Šāda plaša regulējuma mērķis ir ne tikai regulēt atbildību par eksāmena norises kārtības, jautājumu un uzdevumu (kāzusu) izpaušanu, bet arī par citas saistītās informācijas izpaušanu, piemēram, komisijas locekļa vārdu, kas sagatavojis konkrēto jautājumu, eksāmena jautājumu un uzdevumu (kāzusu) atbildes un risinājums. Saskaņā ar Informācijas atklātības likuma 5. panta otrās daļas 5. punktu informācija, kas saistīta ar eksāmena jautājumiem un uzdevumiem (kāzusiem), ir uzskatāma par ierobežotas pieejamības informāciju. Informācijas atklātības likuma 16. panta trešā daļa paredz, ka, ja persona neatļauti izpaudusi informāciju, kas atzīta par ierobežotas pieejamības informāciju, tā saucama pie disciplināratbildības vai kriminālatbildības. Savukārt Krimināllikuma 329. pants paredz kriminālatbildību par neizpaužamu ziņu, kas nav valsts noslēpums, izpaušanu. Vienlaikus noteikts, ka komisijas locekļiem ir aizliegts izpaust arī fizisko personu datus. Komisijas locekļiem būs pieejami visu komisijas locekļu personas dati, kuru neizpaušanas pienākumu paredz fizisko personu datu apstrādes normatīvie akti.  [4] Saskaņā ar eksāmena noteikumu 33. punktu eksāmens tiek kārtots elektroniskajā vidē. Eksāmena noteikumu 6. punkts paredz, ka Tieslietu ministrija, noslēdzot deleģēšanas līgumu, deleģē Latvijas Universitātei elektroniskās vides uzturēšanu, kurā notiek eksāmens. No minētā izriet, ka Tieslietu ministrija ir elektroniskās vides pārzinis un turētājs, savukārt Latvijas Universitāte nodrošina elektroniskās vides uzturēšanu saskaņā ar noslēgto deleģēšanas līgumu. Ņemot vērā to, ka eksāmens notiks elektroniskajā vidē un tajā tiks ievadīti dažādu personu dati, eksāmena noteikumos nepieciešams risināt fizisko personu datu apstrādes jautājumus. Līdz ar to projekta 10. punkts paredz papildināt eksāmena noteikumus ar III1 nodaļu, kurā tiek regulēti fizisko personu datu apstrādes jautājumi.  Projekta 10. punktā ietvertais eksāmena noteikumu 32.4 un 32.5 punkts paredz elektroniskajā vidē ievadīt tādu fizisko personu datu apjomu, kas nepieciešams, lai precīzi identificētu konkrēto personu (vārds, uzvārds, personas kods, augstskola) arī vienādu vārdu, uzvārdu vai dzimšanas datumu sakritības gadījumā, kā arī lai nodrošinātu ar attiecīgo personu komunikāciju (elektroniskā pasta adrese) eksāmena norises jautājumos. Informācija par studējošo glabāsies elektroniskajā vidē piecus gadus, kas nepieciešams, ja studējošais apstrīdēs vai pārsūdzēs eksāmena rezultātu vai eksāmena procesu. Pieņemams, ka tiesvedības ilgums visās tiesu instancēs varētu ilgt aptuveni piecus gadus. Šī paša iemesla dēļ arī eksāmena auditācijas dati tiks glabāti piecus gadus. Pēc uzglabāšanas termiņa beigām informācija elektroniskajā vidē automātiski tiks dzēsta, jo informācijas uzglabāšanas mērķis ir saistīts tikai ar iespējamu apstrīdēšanu un pārsūdzēšanu. Savukārt informācija par to, ka studējošais eksāmenu ir kārtojis, kā arī studējošā eksāmena rezultāts glabāsies augstskolas izveidotajā studējošā lietā, ko saskaņā ar normatīvajiem aktiem arhīvu jomā jāglabā 75 gadus. Augstskolas un Tieslietu ministrijas pārstāvju dati elektroniskajā vidē tiks glabāti tikai tik ilgi, kamēr konkrētais pārstāvis būs saistīts ar eksāmena norisi. Proti, augstskolas pilnvaros pārstāvjus, kas ievadīs elektroniskajā vidē datus par studējošajiem. Ja augstskola šī uzdevuma veikšanai pilnvaros citu personu, dati par iepriekšējo augstskolas pārstāvi tiks dzēsti. Tieslietu ministrija arī pilnvaros pārstāvjus, kas organizēs eksāmenu un kam šī nolūka dēļ būs nepieciešama pieeja elektroniskajai videi. Ja Tieslietu ministrijas pārstāvis, kam ir pieejas tiesības elektroniskajai videi, vairs nepiedalīsies eksāmena organizēšanā, tā dati tiks dzēsti. Savukārt komisijas locekļu dati elektroniskajā vidē tiks glabāti tik ilgi, cik ilgi attiecīgā persona būs komisijas loceklis.  Ņemot vērā to, ka augstskola ievadīs elektroniskajā vidē datus par studējošo, augstskola arī ir atbildīga par to, ka studējošā dati ir ievadīti pareizi. Pareiza studējošā datu ievade nodrošinās studējošā pieeju elektroniskajai videi un iespēju kārtot eksāmenu, līdz ar to projekta 10. punktā ietvertais eksāmena noteikumu 32.6 punkts paredz, ka studējošais ne vēlāk kā divas darbdienas pirms eksāmena kārtošanas dienas pārliecinās, vai piekļūst elektroniskajai videi. Ja studējošais konstatēs, ka nevar piekļūt elektroniskajai videi, tas saskaņā ar projekta 10. punktā ietverto eksāmena noteikumu 32.8 punktu varēs lūgt labot datus.  Projekta 10. punktā ietvertais eksāmena noteikumu 32.8 punkts paredz studējošā tiesības lūgt labot par viņu ievadītos datus elektroniskajā vidē līdz eksāmena rezultātu paziņošanas brīdim. Pēc eksāmena rezultātu paziņošanas nav nepieciešamības elektroniskajā vidē labot studējošā datus, jo pēc eksāmena rezultātu paziņošanas elektroniskajā vidē studējošā dati tikai tiks uzglabāti vēl piecus gadus pēc eksāmena rezultātu paziņošanas un citas darbības ar tiem veiktas netiks. Aktuālie studējošā dati, piemēram, informācija par vārda vai uzvārda maiņu, ja tas izdarīts līdz diploma izsniegšanai, būs attiecīgās augstskolas rīcībā. Ja būs nepieciešams iegūt informāciju no elektroniskās vides, tā būs apskatāma kopsakarā ar informāciju, kuru par studējošo uzglabās augstskola. Jāuzsver, ka arī augstskola nesaņem informāciju par studējošā personas datu izmaiņām, kad studējošais ir eksmatrikulēts, līdz ar to gan elektroniskajā vidē, gan augstskolai būs pieejama tā studējošā personas datu informācija, kas bija aktuāla attiecīgo saistību brīdī.  Ņemot vērā to, ka piekļuves tiesības elektroniskajai videi tiek noteiktas projekta 10. punktā ietvertajā eksāmena noteikumu 32.1 punktā, projekta 11. punkts paredz svītrot no eksāmena noteikumu 33. punkta regulējumu par piekļuves tiesībām elektroniskajai videi. Atkarībā no personas lomas eksāmena norisē, ir noteikts nepieciešamais piekļuves tiesību apjoms elektroniskajai videi. Tā kā Tieslietu ministrija ir elektroniskās vides pārzinis un turētājs, visiem Tieslietu ministrijas pārstāvjiem, kad tiem būs piešķirtas elektroniskās vides lietotāja tiesības, pieeja elektroniskajai videi būs pieejama pilnā apjomā. Lai arī projekts paredz, ka piekļuves tiesības pilnā apjomā ir Latvijas Universitātei, jānorāda, ka Latvijas Universitātei tiks piešķirtas piekļuves tiesības arī kā augstskolai, kura īsteno otrā līmeņa profesionālās augstākās izglītības programmu, pēc kuras apguves tiek piešķirta jurista profesionālā kvalifikācija. Proti, pilnā apjomā piekļuves tiesības būs Latvijas Universitātes Informācijas tehnoloģiju departamenta pārstāvjiem kā elektroniskās vides uzturētājiem, savukārt Latvijas Universitātes Juridiskās fakultātes pārstāvjiem pieeja būs tikai studējošo datiem un prognozējamajam studējošo, kas kārtos eksāmenu, skaitam.  Savukārt projekta 12. punkts paredz svītrot no eksāmena noteikumu 38. punkta to regulējumu, kas turpmāk būs noteikts projekta 10. punktā ietvertajā eksāmena noteikumu 32.7 punktā.  [5] Vienlaikus ar projekta 13. un 14. punktu paredzēts veikt redakcionālus labojumus eksāmena noteikumu 46. un 54. punktā.  [6] Eksāmena noteikumu 61. punkts paredz, ka eksāmena noteikumus piemēro attiecībā uz studējošajiem, kuri studijas profesionālā maģistra studiju programmā uzsākuši ar 2019. gada rudens semestri. Ņemot vērā to, ka jurista profesionālo kvalifikāciju iegūst pēc piecu gadu studijām un vispārējais augstākās izglītības modelis paredz trīs gadu akadēmiskā bakalaura studijas un divu gadu profesionālā maģistra studijas, tika plānots, ka pirmais eksāmens norisināsies 2021. gada vasarā. Vienlaikus nav skaidri noregulēta eksāmena kārtošana tiem studējošajiem, kas studijas profesionālā maģistra studiju programmā uzsākuši pirms 2019. gada rudens semestra un studiju pārtraukuma dēļ nav pabeiguši studijas, iegūstot jurista profesionālo kvalifikāciju. Šobrīd ārējie normatīvie akti neregulē kārtību, kādā tiek turpinātas studijas pēc studiju pārtraukuma. Saskaņā ar Augstskolu likuma 50. panta pirmās daļas 3. punktu studējošajiem ir tiesības noteiktā kārtībā pārtraukt un atsākt studijas. Tādējādi attiecībā uz studējošajiem tiek piemēroti augstskolu noteikumi studiju atsākšanai. Šādos gadījumos augstskolām būtu nepieciešams turpināt īstenot arī tādas profesionālās maģistra studiju programmas, kurās netiek kārtots eksāmens. Saskaņā ar Augstskolu likuma pārejas noteikumu 48. punkta 1. apakšpunktu augstskolās studiju virziens "Tiesību zinātne" akreditējams līdz 2021. gada 30. jūnijam. Tādējādi līdz attiecīgā studiju virziena akreditācijai augstskola var turpināt īstenot konkrēto studiju programmu, nodrošinot, ka studējošie, kas uzņemti līdz 2019. gada rudens semestrim, nekārto eksāmenu. Vienlaikus jāņem vērā, ka viens no eksāmena noteikšanas mērķiem ir panākt, ka no noteikta laika visi jurista profesionālo kvalifikāciju ieguvušie ir nokārtojuši eksāmenu. Tādējādi arī attiecībā uz studējošajiem, kas studijas profesionālā maģistra studiju programmā uzsākuši pirms 2019. gada rudens semestra, ir nepieciešams paredzēt, ka tiem jākārto eksāmens. Lai ievērotu saudzīgu pāreju uz jauno regulējumu, tas ir paredzēts no 2022. gada 1. janvāra. Nav pamatoti augstskolām nenosakāmu laika posmu nodrošināt, ka studējošie, kas uzņemti līdz 2019. gada rudens semestrim un līdz 2021. gada vasarai nav ieguvuši jurista profesionālo kvalifikāciju, nekārto eksāmenu. Līdz ar to projekta 15. punkts paredz noteikt, ka ar 2022. gada 1. janvāri eksāmenu kārto visi profesionālo maģistra studiju programmu studējošie, ņemot vērā to, ka līdz 2022. gada 1. janvārim ir bijis pietiekami daudz laika sekmīgi pabeigt studijas un iegūt jurista profesionālo kvalifikāciju.  [7] Epidemioloģiskā situācija Covid-19 vīrusa izplatības dēļ Latvijā vēl aizvien ir nestabila. Lai arī eksāmena noteikumu 33. punkts paredz, ka eksāmens tiek kārtots elektroniskā vidē tiešsaistē un tāpēc to būtu iespējams kārtot arī attālināti, tomēr attālinātas eksāmena kārtošanas laikā nevarētu nodrošināt, ka studējošais neizmanto neatļautus līdzekļus eksāmena kārtošanas laikā. Līdz ar to eksāmena kārtošanas nolūkā studējošajiem būs jāierodas uz vietas augstskolā, un eksāmena kārtošanas laikā klātienē būs nepieciešams nodrošināt epidemioloģiskās drošības pasākumus. Pieļaujot situāciju, ka augstskolu auditorijas var nebūt aprīkotas tā, lai nodrošinātu iespēju studējošajam kārtot eksāmenu elektroniskajā vidē un vienlaikus nodrošināt distancēšanās un telpas piepildījuma prasības, ir nepieciešams dot iespēju komisijai lemt, ka eksāmens notiek papīra formā, ņemot vērā to, ka tādējādi augstskolām ir lielākas iespējas nodrošināt epidemioloģiskās drošības prasības. Šis būs jo īpaši svarīgi Latvijas Universitātes gadījumā, kurā eksāmenu kārtos 135 studējošie no 206 studējošajiem, kas saskaņā ar augstskolu sniegto informāciju kārtos eksāmenu. Ņemot vērā minēto, projekta 16. punkts paredz, ka ne vēlāk kā mēnesi pirms eksāmena norises pirmās dienas komisija var pieņemt lēmumu par to, ka eksāmens tiks kārtots papīra formā, ja Latvijā epidemioloģiskās situācijas dēļ vēl aizvien būs noteikts, ka studijas notiek attālināti. |
| 3. | | Projekta izstrādē iesaistītās institūcijas un publiskas personas kapitālsabiedrības | | Tieslietu ministrija. |
| 4. | | Cita informācija | | Nav. |
|  | | | | |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | | | |
| 1. | | Sabiedrības mērķgrupas, kuras tiesiskais regulējums ietekmē vai varētu ietekmēt | Augstskolas, kas īsteno otrā līmeņa profesionālās augstākās izglītības programmas, pēc kuru apguves piešķir jurista profesionālo kvalifikāciju, un šajās studiju programmās studējošie un studētgribētāji, kā arī komisija un tās locekļi. | |
| 2. | | Tiesiskā regulējuma ietekme uz tautsaimniecību un administratīvo slogu | Ņemot vērā to, ka projekts paredz, ka būs pieci komisijas priekšsēdētāja vietnieki un to pienākums būs organizēt jautājumu un uzdevumu sagatavošanu konkrētā jomā, palielināsies komisijas priekšsēdētāja vietnieku administratīvais slogs.  Ar projektu tiek paredzēts, ka komisijai vairs komisijas sēdē nebūs jāapstiprina visi iespējamie eksāmeni jautājumi, līdz ar to šajā sakarā komisijas administratīvais slogs samazināsies.  Eksāmena kārtošana jau sākotnēji tika paredzēta elektroniskajā vidē, līdz ar to šobrīd ar projektu tiek noteiktas darbības, kuras jau iepriekš bija paredzēts, ka būs jāveic. Līdz ar to attiecībā uz informācijas ievadi elektroniskajā vidē administratīvais slogs nemainās. | |
| 3. | | Administratīvo izmaksu monetārs novērtējums | Projekts šo jomu neskar. | |
| 4. | | Atbilstības izmaksu monetārs novērtējums | Projekts šo jomu neskar. | |
| 5. | | Cita informācija | Nav. | |
| |  | | --- | | **III. Tiesību akta projekta ietekme uz valsts budžetu un pašvaldību budžetiem** | | Projekts šo jomu neskar. | | | | | |
| **IV. Tiesību akta projekta ietekme uz spēkā esošo tiesību normu sistēmu** | | | |
| Projekts šo jomu neskar. | | | |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Pirms projekta iesniegšanas Ministru kabinetā organizēta sanāksme ar Latvijas Studentu apvienību, augstskolām, kas īsteno otrā līmeņa profesionālās augstākās izglītības programmas, pēc kuru apguves piešķir jurista profesionālo kvalifikāciju, Izglītības un zinātnes ministriju, Ģenerālprokuratūru, Latvijas Zvērinātu advokātu padomi, Latvijas Zvērinātu notāru padomi un Latvijas Zvērinātu tiesu izpildītāju padomi. |
| 2. | Sabiedrības līdzdalība projekta izstrādē | Uzaicinātās puses piedalījās 2021. gada 28. janvāra sanāksmē un varēja izteikt viedokli par priekšlikumiem grozījumiem eksāmena noteikumos. |
| 3. | Sabiedrības līdzdalības rezultāti | 2021. gada 28. janvāra sanāksmē izskatīti Tieslietu ministrijas priekšlikumi grozījumiem eksāmena noteikumos un iesaistītās puses atbalstīja Tieslietu ministrijas priekšlikumus. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Tieslietu ministrija, augstskolas. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekta izpilde neietekmē pārvaldes funkcijas un institucionālo struktūru. Netiks izveidotas jaunas institūcijas vai reorganizētas vai likvidētas esošās institūcijas. Projektam nav ietekmes uz cilvēkresursiem. |
| 3. | Cita informācija | Nav. |

Iesniedzējs:

Ministru prezidenta biedrs,

tieslietu ministrs J. Bordāns

Upīte 67046102

Linda.Upite@tm.gov.lv